
讬讜诪讗 谞讙 注"讗 - 驻讬专讜砖 砖讟讬讬谞讝诇抓

砖诇讗 转转讞讬诇 诇爪讘讜专 讗转 讛拽讟讜专转 诪驻谞讬讱, 诪谉 讛爪讚 讛拽专讜讘 讗诇讬讱, 砖诪讗 转讻讜讛. 讻讬 讗诐 诪转讞讬诇 诇讛谞讬讞 讗转 讛拽讟讜专转 讘爪讚 砖诇驻谞讬讜 讜爪专讬讱 诇讛诪砖讬讱 讜诇驻讝专讛 讛诇讗讛 讻诇驻讬 驻谞讬诐, 讗诇 讛讗专讜谉, 讛专讬 讬讚讬讜 注讜讘专讜转 讘诪拽讜诐 砖讘讜 讻讘专 讬砖 拽讟讜专转 讘讜注专转 讜拽讬讬诐 讞砖砖 砖讬讻讜讜讛.


讗 转谞讜 专讘谞谉 [砖谞讜 讞讻诪讬诐] 讘讘专讬讬转讗: 谞讗诪专: "讜谞转谉 讗转 讛拽讟专转 注诇 讛讗砖 诇驻谞讬 讛'" (讜讬拽专讗 讟讝, 讬讙) 鈥� 诇讛讚讙讬砖: 砖诇讗 讬转拽谉, 讻诇讜诪专: 砖诇讗 讬谞讬讞 讗转 讛拽讟讜专转 诪讘讞讜抓 讘讛讬讻诇 讜讬讻谞讬住 讗转 讛诪讞转讛 注诐 讛拽讟讜专转 讛讘讜注专转 诇拽讜讚砖 讛拽讚砖讬诐. 讜讘讗讛 讛讚讙砖讛 讝讜 诇讛讜爪讬讗 诪诇讘谉 (诪讚注转诐) 砖诇 爪讚讜拽讬诐, 砖讗讜诪专讬诐 砖讛讛诇讻讛 讛讬讗 砖讬转拽谉 诪讘讞讜抓 讜专拽 讗讞专 讻讱 讬讻谞讬住.


讜砖讜讗诇讬诐: 诪讗讬 讚专讜砖 [诪讛 讚专砖讜] 讛爪讚讜拽讬诐? 诪讛讬讻谉 讛讘讬讗讜 专讗讬讛 诇讚讘专讬讛诐? 鈥� 讻讱 讗诪专讜: 谞讗诪专: "讻讬 讘注谞谉 讗专讗讛 注诇 讛讻驻专转" (讜讬拽专讗 讟讝, 讘) 讜诇讚注转诐 讛驻住讜拽 诪诇诪讚 砖讬转拽谉 诪讘讞讜抓 砖讬讛讗 讻讘专 注谞谉 拽讟讜专转, 讜专拽 诇讗讞专 诪讻谉 讬讻谞讬住 驻谞讬诪讛.


讗诪专讜 诇讛诐 讞讻诪讬诐: 讜讛诇讗 讻讘专 谞讗诪专 讘诪驻讜专砖: "讜谞转谉 讗转 讛拽讟专转 注诇 讛讗砖 诇驻谞讬 讛'" (讜讬拽专讗 讟讝, 讬讙) 诪砖诪注 砖讘注诪讚讜 诇驻谞讬 讛', 讘拽讜讚砖 讛拽讚砖讬诐, 专拽 讗讝 讬转谉 讗转 讛拽讟讜专转. 讗诐 讻谉 诪讛 转诇诪讜讚 诇讜诪专: "讻讬 讘注谞谉 讗专讗讛 注诇 讛讻驻专转" (讜讬拽专讗 讟讝, 讘) 鈥� 讗讬谉 讛讻讜讜谞讛 砖讻讘专 讬讛讬讛 注谞谉 拽讟讜专转 讟专诐 讻谞讬住转讜, 讗诇讗 讘讗 讛讻转讜讘 诇讛讚讙讬砖 注诇 爪讜专转 注砖谉 讛拽讟讜专转 讜讛专讬讛讜


诪诇诪讚 砖谞讜转谉 讘讛, 讻诇讜诪专: 讘讬谉 砖讗专 住诪诪谞讬讛 诪注诇讛 注砖谉 砖讛讜讗 诪讬谉 爪诪讞 讛讙讜专诐 诇注砖谉 诇注诇讜转 讝拽讜祝 讻诪拽诇. 讜诪谞讬讬谉 砖谞讜转谉 讘讛 诪注诇讛 注砖谉? 砖谞讗诪专: "讜讻住讛 注谞谉 讛拽讟专转 讗转 讛讻驻专转" (讜讬拽专讗 讟讝, 讬讙). 讛讗 [讛专讬] 讗诐 诇讗 谞转谉 讘讛 诪注诇讛 注砖谉, 讗讜 砖讞讬住专 讗讞转 诪讻诇 住诪谞讬讛 讛讻转讜讘讬诐 讘讛 鈥� 讞讬讬讘 诪讬转讛. 注诇 讛讛诇讻讛 讛讗讞专讜谞讛 转讜讛讬诐: 诪讚讜注 爪专讬讱 诇讜诪专 砖讞讬讬讘 诪讬转讛 讗诐 讞住专 讗讞讚 诪讻诇 住诪诪谞讬讛?


讜转讬驻讜拽 诇讬讛 [讜转爪讗 诇讜] 砖讛讜讗 讞讬讬讘 诪讬转讛 诪讟注诐 讗讞专 鈥� 讚拽讗 诪注讬讬诇 [砖讛讜讗 谞讻谞住] 讘讬讗讛 专讬拽谞讬转, 砖讛专讬 讗住讜专 诇讛讻谞住 诇拽讜讚砖 讛拽讚砖讬诐, 讗诇讗 诇爪讜专讱 诪爪讜讛, 讜讗诐 讛拽讟讜专转 讞住讬专讛 讛专讬 砖讗讬谞讜 注讜砖讛 诪爪讜讛, 讗诇讗 谞讻谞住 诇诇讗 爪讜专讱 诇拽讜讚砖 讛拽讚砖讬诐, 讜讞讬讬讘 诪讬转讛 注诇 讘讬讗转讜 诇砖诐, 讙诐 诇诇讗 讛拽讟专讛!


讗诪专 专讘 砖砖转: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐], 讻讙讜谉 砖砖讙讙 讘讘讬讗讛 专讬拽谞讬转, 砖诇讗 讬讚注 砖讛讘讗 诇拽讜讚砖 讛拽讜讚砖讬诐 砖诇讗 诇爪讜专讱 讞讬讬讘, 讗讜 砖诇讗 讛转讻讜讜谉 诇讘讜讗 讻诇诇 讗诇 拽讜讚砖 讛拽讚砖讬诐, 讜讛讝讬讚 讘讛拽讟专讛 砖讬讚注 砖讛诪拽讟讬专 拽讟讜专转 讞住讬专讛 讞讬讬讘 诪讬转讛, 讜诇讻谉 讗讬谞讜 讞讬讬讘 讗诇讗 注诇 讛拽讟专转讜 拽讟讜专转 讞住讬专讛.


专讘 讗砖讬 讗诪专 讛住讘专 讗讞专: 讗驻讬诇讜 转讬诪讗 [转讗诪专] 砖讛讝讬讚 讘讝讜 讜讘讝讜 砖讛拽讟专转 讛拽讟讜专转 讛讞住讬专讛 讜讘讬讗转讜 讗诇 讛拽讜讚砖 讛讬讜 诪转讜讱 讬讚讬注讛 讘专讜专讛 讜讛讻专转 讞讜诪专转 讛讗讬住讜专, 讜讻讙讜谉 讚注讬讬诇 [砖讛讻谞讬住 讗讬转讜] 讘讗讜转讛 讘讬讗讛 诇拽讜讚砖 讛拽讚砖讬诐 砖转讬 讛拽讟专讜转, 讗讞转 砖诇讬诪讛 砖讬砖 讘讛 讻诇 讛住诪诪谞讬诐 讜讗讞转 讞住讬专讛 讜讛拽讟讬专 讗转 砖转讬讛谉. 讜讗讝, 注诇 注爪诐 讛讘讬讗讛 诇拽讜讚砖 讛拽讚砖讬诐 诇讗 诪讬讞讬讬讘 [诪转讞讬讬讘], 讚讛讗 注讬讬诇 诇讬讛 [砖讛专讬 讛讻谞讬住 诇讜, 诇转讜讻讜] 拽讟讜专转 砖诇讬诪讛 讜谞诪爪讗 砖拽讬讬诐 诪爪讜讛, 讗讜诇诐 注诇 讛讛拽讟专讛 砖诇 讛讞住讬专讛 鈥� 讛专讬讛讜 诪讬讞讬讬讘 [讞讬讬讘], 讚拽讗 诪拽讟专 [砖讛专讬 讛讜讗 诪拽讟讬专] 拽讟讜专转 讞住讬专讛.


讘 讻讬讜谉 砖讛讜讝讻专讛 讘专讬讬转讗 讝讜, 诪讘专专讬诐 讗转 讛讚讘专讬诐 砖谞讗诪专讜 讘讛. 讗诪专 诪专 [讛讞讻诐] 讘讘专讬讬转讗: 讜诪谞讬讬谉 砖谞讜转谉 讘讛 讘拽讟讜专转 讘讬谉 砖讗专 住诪诪谞讬讛 讙诐 诪注诇讛 注砖谉 鈥� 转诇诪讜讚 诇讜诪专: "讜讻住讛 注谞谉 讛拽讟讜专转". 讜转讜讛讬诐: 拽专讗 诇拽专讗 [讻转讜讘 诇讻转讜讘]? 砖讛专讬 讻讘专 讛讜讻讬讞 诪谉 讛诪拽专讗 砖谞讗诪专: "讻讬 讘注谞谉 讗专讗讛 注诇 讛讻驻讜专转", 砖爪专讬讱 诇讛讘讬讗 诪注诇讛 注砖谉, 讜诪讛 讟注诐 诇讛讘讬讗 诪拽专讗 讗讞专 诇住讬讬注 诇诪拽专讗 专讗砖讜谉?


讗诪专 专讘 讬讜住祝: 讛讻讬 拽讗诪专 [讻讱 讗诪专], 讻讱 讬砖 诇讛讘讬谉 讗转 讛讚讘专讬诐: 讗讬谉 诇讬 讗诇讗 砖诪讘讬讗 讗转 注诇讛 讛爪诪讞 诪注诇讛 注砖谉, 讗讘诇 讗转 注讬拽专 (砖讜专砖讜) 砖诇 讛爪诪讞 诪注诇讛 注砖谉 诪谞讬讬谉 砖爪专讬讱 诇讛讘讬讗? 转诇诪讜讚 诇讜诪专: "讜讻住讛" 诇诇诪讚谞讜 砖讬砖 诇讚讗讜讙 诇转讜住驻转 诪注诇讛 注砖谉.


讗诪专 诇讬讛 [诇讜] 讗讘讬讬 诇专讘 讬讜住祝: 诪讚讘专讬讱 诪砖诪注 讻讬 讛注诇讛 讟讜讘 诪谉 讛砖讜专砖, 讜讛讗 讗讬驻讻讗 转谞讬讗 [讜讛专讬 讛讬驻讱 诪讝讛 砖谞讬谞讜 讘讘专讬讬转讗], 讚转谞讬讗 [砖讛专讬 砖谞讬谞讜 讘讘专讬讬转讗]: 谞转谉 讘讛 讘拽讟讜专转 注讬拽专 (砖讜专砖) 诪注诇讛 注砖谉, 讜讛讬讛 讛注砖谉 诪转诪专 讜注讜诇讛 讻诪拽诇 注讚 砖诪讙讬注 诇砖诪讬 拽讜专讛 (诇转拽专转 讛讘讬转) 讻讬讜谉 砖讛讙讬注 诇砖诪讬 拽讜专讛, 讜诪转讜讱 砖讗讬谞谞讜 讬讻讜诇 诇爪讗转 讛讞讜爪讛, 讛专讬讛讜 诪诪砖诪砖 讜讬讜专讚 讘讻讜转诇讬诐 诪注讟 诪注讟 注讚 砖谞转诪诇讗 讛讘讬转 讻讜诇讜 注砖谉, 砖谞讗诪专: "讜讛讘讬转 讬诪诇讗 注砖谉" (讬砖注讬讛 讜, 讚), 讛专讬 诪砖诪注 讻讬 注讬拽专 诪注诇讛 注砖谉 讟讜讘 诪谉 讛注诇讛!


讗诇讗 讬砖 诇讞讝讜专 诪谉 讛驻讬专讜砖 讛专讗砖讜谉 讜讗诪专 讗讘讬讬: 讛讻讬 拽讗诪专 [讻讱 讗诪专]: 讗讬谉 诇讬 讗诇讗 砖诪讻谞讬住 讘讜 注讬拽专 诪注诇讛 注砖谉, 注诇讛 诪注诇讛 注砖谉 诪谞讬讬谉 砖诪讜住讬驻讬诐 讘讜? 转诇诪讜讚 诇讜诪专: "讜讻住讛 注谞谉 讛拽讟讜专转". 


专讘 砖砖转 讗诪专 讻讱 讬砖 诇驻专砖 讗转 砖谞讬 讛驻住讜拽讬诐; 讗讬谉 诇讬 砖讞讬讬讘 诇讻诇讜诇 讘讬谉 住诪诪谞讬 讛拽讟讜专转 讙诐 诪注诇讛 注砖谉 讗诇讗 讘讗讛诇 诪讜注讚 砖讘诪讚讘专, 砖讞讜讘讛 讝讜 拽讬讬诪转 讙诐 讘诪砖讻谉 砖讬诇讛 讜讘讬转 注讜诇诪讬诐 诪谞讬讬谉? 转诇诪讜讚 诇讜诪专: "讜讻住讛" 砖讘讻诇 诪拽讜诐 砖谞讻谞住 诇拽讜讚砖 诇讛拽讟讬专 诪讻谞讬住 讙诐 诪注诇讛 注砖谉.


讜转讜讛讬诐: 讛讗讬 [诇讬诪讜讚 讝讛] 讗讬谉 爪讜专讱 讘讜, 砖讛专讬 诪"讜讻谉 讬注砖讛 诇讗讛诇 诪讜注讚 讛砖讻谉 讗转诐" (讜讬拽专讗 讟讝, 讟讝) 谞驻拽讗 [讬讜爪讗 讛讚讘专], 砖讛讻转讜讘 诪诇诪讚谞讜 砖讚讘专 讝讛 讗讬谞讜 谞注砖讛 专拽 讘驻注诐 专讗砖讜谞讛 讘诪讚讘专, 讗诇讗 讞讬讬讘 诇讛讬注砖讜转 讘讻诇 诪拽讜诐 讛砖专讗转 讛砖讻讬谞讛!


讗诇讗 讛讻讬 拽讗诪专 [讻讱 讗诪专]: 讗讬谉 诇讬 讞讜讘讛 讝讜 诇讻诇讜诇 讘讬谉 讛住诪诪谞讬诐 讙诐 诪注诇讛 注砖谉 讗诇讗 讘拽讟讜专转 讛讘讗讛 讘讬讜诐 讛讻驻讜专讬诐 讜诪讜拽讟专转 讘拽讜讚砖 讛拽讜讚砖讬诐, 讘拽讟讜专转 砖诇 砖讗专 讬诪讜转 讛砖谞讛 讛诪讜拽讟专转 讘讛讬讻诇 诪谞讬讬谉? 转诇诪讜讚 诇讜诪专: "讜讻住讛" 诇诇诪讚 砖讘讻诇 驻注诐 砖诪拽讟讬专讬诐 拽讟讜专转 爪专讬讱 砖讬讛讗 讘讛 诪注诇讛 注砖谉.


专讘 讗砖讬 讗诪专: 驻住讜拽 讞讚 [讗讞讚] 讘讗 诇诇诪讚谞讜 诇诪爪讜讛, 讜讞讚 [讜驻住讜拽 讗讞讚] 讘讗 诇注讻讘, 砖讗诐 诇讗 注砖讛 讻谉 驻住诇. 专讘讗 讗诪专: 驻住讜拽 讞讚 [讗讞讚] 讘讗 诇诇诪讚谞讜 砖讬砖 注讜谞砖 诪讬转讛 讘讚讘专, 讜讞讚 [讜驻住讜拽 讗讞讚] 讘讗 诇讗讝讛专讛, 诇讛讜讚讬注 砖讚讘专 讝讛 讗住讜专, 砖讛专讬 讗讬谉 注讜谞砖 讘诇讗 讗讝讛专讛.


转谞讬讗 [砖谞讜讬讛 讘专讬讬转讗] 专' 讗诇讬注讝专 讗讜诪专: 谞讗诪专: "讚讘专 讗诇 讗讛专谉 讗讞讬讱 讜讗诇 讬讘讗 讘讻诇 注转 讗诇 讛拽讜讚砖 诪讘讬转 诇驻专讜讻转 讗诇 驻谞讬 讛讻驻讜专转 讗砖专 注诇 讛讗专讜谉 讜诇讗 讬诪讜转" (讜讬拽专讗 讟讝, 讘) 鈥� 讛专讬 讝讛 讘讗 诇诇诪讚 注诇 注讜谞砖 讛诪讞住讬专 诪注诇讛 注砖谉 诪住诪诪谞讬 讛拽讟讜专转, "讻讬 讘注谞谉 讗专讗讛 注诇 讛讻驻讜专转 "鈥� 讛专讬 讝讜 讗讝讛专讛, 砖讗诐 诇讗 讻诇诇 讘讬谉 讛住诪诪谞讬诐 讙诐 诪注诇讛 注砖谉 砖讛讜讗 讛讙讜专诐 诇注谞谉 讛拽讟讜专转 鈥� 讗住讜专 讛讚讘专.


讬讻讜诇 讬讛讬讜 砖谞讬讛诐 讗诪讜专讬谉 拽讜讚诐 诪讬转转 讘谞讬 讗讛专谉 砖诪转讜 讘讘讜讗诐 讗诇 讛拽讜讚砖 鈥� 转诇诪讜讚 诇讜诪专: "讗讞专讬 诪讜转 砖谞讬 讘谞讬 讗讛专谉" (讜讬拽专讗 讟讝, 讗). 讬讻讜诇 讬讛讬讜 砖谞讬讛诐, 讙诐 讛注讜谞砖 讜讙诐 讛讗讝讛专讛 讗诪讜专讬诐 讗讞专 诪讬转转 砖谞讬 讘谞讬 讗讛专谉 鈥� 转诇诪讜讚 诇讜诪专: "讻讬 讘注谞谉 讗专讗讛 注诇 讛讻驻专转". 讛讗 讻讬爪讚? 讗讝讛专讛 谞讗诪专讛 拽讜讚诐 诪讬转讛 砖诇 讘谞讬 讗讛专谉, 讜注讜谞砖 诪讬转讛 砖讬砖 讘讚讘专 谞讗诪专 讗讞专 诪讬转转 讘谞讬讜.


注诇 讚讘专讬 专' 讗诇讬注讝专 砖讜讗诇讬诐: 诪讗讬 转诇诪讜讚讗? 讻诇讜诪专: 诪讛 诪砖诪注讜 砖诇 诇讬诪讜讚 讝讛, 讻讬爪讚 诇诪讚 诪谉 讛诇砖讜谉 "讗专讗讛" 砖讛讚讘专 谞讗诪专 拽讜讚诐? 讗诪专 专讘讗: 讗诪专 拽专讗 [讛讻转讜讘]: "讻讬 讘注谞谉 讗专讗讛" 鈥� 诇砖讜谉 注转讬讚, 诪砖诪注: 讜注讚讬讬谉 诇讗 谞专讗讛 讛注谞谉 注诇 讛讻驻讜专转, 诇驻讬 砖注讚讬讬谉 诇讗 谞讘谞讛 讛诪砖讻谉. 讜讚讘专 讝讛 讛讬讛 诇驻谞讬 砖谞讻谞住讜 讘谞讬 讗讛专谉 讜诪转讜. 讜砖讜讗诇讬诐: 讗诐 讻谉 讜讗诇讗 诪讗讬 讟注诪讗 讗讬注谞讜砖 [诪讛 讟注诐 谞注谞砖讜] 讘诪讬转讛 讗诐 讛注讜谞砖 诇讗 谞讗诪专 注讚讬讬谉? 讛专讬 讗讬谉 注讜谞砖讬诐 讗讚诐 注诇 讞讟讗 砖诇讗 讬讚注 讗转 注讜谞砖讜!


讜诪砖讬讘讬诐: 诇讗 讘砖诇 讛讻谞讬住讛 诇拽讜讚砖 谞注谞砖讜, 讗诇讗 诪讟注诐 讗讞专, 讻讚转谞讬讗 [讻驻讬 砖砖谞讬谞讜 讘讘专讬讬转讗]: 专' 讗诇讬注讝专 讗讜诪专: 诇讗 诪转讜 讘谞讬 讗讛专谉 讗诇讗 注诇 砖讛讜专讜 讛诇讻讛 讘驻谞讬 诪砖讛 专讘谉, 砖讛讬讛 诇讛诐 诇砖讗讜诇 讗讜转讜 讜诇讗 砖讗诇讜. 讜砖讜讗诇讬诐: 诪讗讬 讚专讜砖 [诪讛 讚专砖讜] 诪谉 讛诪拽专讗, 注讚 砖讛注诇讜 讘讚注转诐 诇讛讻谞住 讜诇讛讻谞讬住 讗砖 讝专讛 讘拽讜讚砖? 谞讗诪专: "讜谞转谞讜 讘谞讬 讗讛专谉 讛讻讛谉 讗砖 注诇 讛诪讝讘讞" (讜讬拽专讗 讗, 讝) 鈥� 诇讜诪专: 讗祝 注诇 驻讬 砖讛讗砖 讬讜专讚转 诪谉 讛砖诪讬诐 鈥� 诪爪讜讛 诪讬讜讞讚转 讛讬讗 诇讛讘讬讗 诪谉 讛讛讚讬讜讟 (讘砖专 讜讚诐), 讜诇拽讬讜诐 诪爪讜讛 讝讜 谞讻谞住讜 诇讛讘讬讗 讗砖 诇诪讝讘讞. 讜讗祝 砖讛讜专讜 讻讚讬谉, 诪转讜 讻注讜谞砖 注诇 砖诇讗 砖讗诇讜 讗转 诪砖讛 专讘讬谞讜.


讙 砖谞讬谞讜 讘诪砖谞讛: 讬爪讗 讜讘讗 诇讜 讻讚专讱 讻谞讬住转讜, 讻诇讜诪专: 砖讗讬谉 讛讻讛谉 讛讙讚讜诇 讛讜驻讱 驻谞讬讜 讗诇讗 讞讜讝专 诇讗讞讜专讬讜 讻砖驻谞讬讜 讗诇 讛讗专讜谉, 讘讻诇 讚专讱 讬爪讬讗转讜. 讜砖讜讗诇讬诐: 诪谞讗 讛谞讬 诪讬诇讬 [诪谞讬讬谉 讚讘专讬诐 讗诇讛]? 诪讛 诪拽讜专诐 讘诪拽专讗? 讗诪专 专' 砖诪讜讗诇 讘专 谞讞诪谞讬 讗诪专 专' 讬讜谞转谉: 讗诪专 拽专讗 [讛讻转讜讘]: "讜讬讘讗 砖诇诪讛 诇讘诪讛 讗砖专 讘讙讘注讜谉 讬专讜砖诇讬诐" (讚讘专讬 讛讬诪讬诐 讘' 讗, 讬讙), 讜诇讻讗讜专讛 讜讻讬 诪讛 注谞讬谉 讙讘注讜谉 讗爪诇 讬专讜砖诇讬诐? 讗讜 砖讘讗 诇讙讘注讜谉, 讗讜 砖讘讗 诇讬专讜砖诇讬诐!


讗诇讗: 诪拽讬砖 讬爪讬讗转讜 诪讙讘注讜谉 诇讬专讜砖诇讬诐, 诇讘讬讗转讜 诪讬专讜砖诇讬诐 诇讙讘注讜谉, 诪讛 讘讬讗转讜 诪讬专讜砖诇讬诐 诇讙讘注讜谉 讘讛讻专讞 讛讬讜 驻谞讬讜 讻诇驻讬 讘诪讛, 讻讚专讱 讘讬讗转讜 砖诇 讗讚诐 鈥� 讗祝 讬爪讬讗转讜 诪讙讘注讜谉 诇讬专讜砖诇讬诐 讛讬讜 注讚讬讬谉 驻谞讬讜 讻诇驻讬 讘诪讛, 讻讚专讱 讘讬讗转讜. 讜诪讻讗谉 诇诪讚讬诐 砖讗讬谉 诪讞讝讬专讬谉 驻谞讬诐 诪谉 讛拽讜讚砖, 讗诇讗 讞讜讝专讬诐 讗讞讜专谞讬转.


讜讻谉 讻讛谞讬诐 讘注讘讜讚转谉, 讜诇讜讬诐 讘讚讜讻谞谉 砖讛讬讜 讗讜诪专讬诐 砖讬专讛 讘诪拽讚砖 讜讬砖专讗诇 讘诪注诪讚谉 砖讛讬讜 爪讜驻讬诐 讘讛拽专讘转 拽专讘谞讜转 讛讬讜诐 讻砖讛谉 谞驻讟专讬谉 诪谉 讛拽讜讚砖 诇讗 讛讬讜 诪讞讝讬专讬谉 驻谞讬讛谉 讜讛讜诇讻讬谉, 讗诇讗 诪爪讚讚讬谉 驻谞讬讛谉 讛爪讬讚讛 讜讛讜诇讻讬谉 讻诇驻讬 讛爪讚 讻讚讬 砖诇讗 诇讛驻谞讜转 注讜专祝 诇拽讜讚砖.


讜讻谉 讚专讱 讗专抓 砖诇 转诇诪讬讚 讛谞驻讟专 诪专讘讜 鈥� 诇讗 讬讞讝讬专 驻谞讬讜 讜讬诇讱, 讗诇讗 诪爪讚讚 驻谞讬讜 讜讛讜诇讱. 讜诪住驻专讬诐: 讻讬 讛讗 [讻诪讜 砖讛讬讛 谞讜讛讙] 专' 讗诇注讝专 讻讚 讛讜讛 诪讬驻讟专 诪讬谞讬讛 [讻讗砖专 讛讬讛 谞驻专讚 诪讗转] 专' 讬讜讞谞谉 专讘讜, 讻讚 讛讜讛 讘注讬 [讻讗砖专 讛讬讛 专讜爪讛] 专' 讬讜讞谞谉 诇住讙讜讬讬 [诇诇讻转] 诪诪谞讜, 讛讜讛 讙讞讬谉 拽讗讬 [讛讬讛 诪转讻讜驻祝 讜注讜诪讚] 专' 讗诇注讝专 讗讚讜讻转讬讛 [讘诪拽讜诪讜] 讘讚专讱 讻讘讜讚 讜讛讻谞注讛 注讚 讚讛讜讛 诪讬讻住讬 [砖讛讬讛 诪转讻住讛] 专' 讬讜讞谞谉 诪讬谞讬讛 [诪诪谞讜] 讻砖讛讬讛 诪转专讞拽 讘讬讜转专, 讜专拽 讗讝 讛讬讛 专' 讗诇注讝专 驻讜谞讛 诇诇讻转.


讜讻讚 讛讜讛 讘注讬 [讜讻讗砖专 讛讬讛 专讜爪讛] 专' 讗诇注讝专 诇住讙讜讬讬 [诇诇讻转], 讛讜讛 拽讗 讗讝讬诇 诇讗讞讜专讬讛 [讛讬讛 讛讜诇讱 诇讗讞讜专讬讜] 注讚 讚诪讻住讬 诪讬谞讬讛 [注讚 砖讛讬讛 诪转讻住讛 诪诪谞讜] 诪专' 讬讜讞谞谉 讜讗讝 讛讬讛 讛讜诇讱 讻住讚专讜, 讻讚讬 砖诇讗 讬讞讝讬专 驻谞讬讜 诇专讘讜. 讜注讜讚 诪住驻专讬诐: 专讘讗 讻讚 讛讜讛 诪讬驻讟专 诪讬谞讬讛 [讻讗砖专 讛讬讛 谞驻讟专] 诪专讘 讬讜住祝, 讛讜讛 讗讝讬诇 诇讗讞讜专讬讛 [讛讬讛 讛讜诇讱 诇讗讞讜专讬讜] 讜诇讗 讛讬讛 砖诐 诇讬讘讜 诇诪讻砖讜诇讬诐 砖讘讚专讱 注讚 讚诪谞讙驻谉 讻专注讬讛 [砖讛讬讜 谞讬讙驻讜转, 谞驻爪注讜转, 专讙诇讬讜] 讜诪转讜讜住谉 讗住拽讜驻转讗 讚讘讬 [讜讛讬讜 诪转诪诇讗讬诐 诪驻转谞讬讜 砖诇 讘讬转] 专讘 讬讜住祝 讚诪讗 [讘讚诐] 诪驻爪注讬讜 砖诇 专讘讗.

